**Cu privire la procedura de executare a creanțelor bănești bazate pe dispoziții de drept public**

**-------------------------------------------------------------------------**

Întru executarea prevederilor art. 175-178 din Codul administrativ nr. 116 din 19 iulie 2018 (*Monitorul Oficial al Republicii Moldova*, *nr. 309-320 art. 466 din 17 august 2018),*

Guvernul HOTĂRĂŞTE:

1. Executarea creanțelor bănești în sensul Codului administrativ, se inițiază la prezentarea mandatului de executare.
2. În cazul în care în termen de o săptămînă după expirarea termenului de executare a obligației bănești, stabilit de un act administrativ individual sau un contract administrativ și după primirea somației de către debitor, obligația bănescă nu a fost executată de debitor, autoritatea publică competentă emite un mandat de executare.
3. Autoritatea publică îndreptăţită să revendice dreptul supus executării, emite pentru autoritatea de executare (Serviciul Fiscal de Stat) un mandat de executare, conform anexei la prezenta hotărîre.
4. Prezentarea mandatului de executare și a documentelor aferente, se efectuează doar în mod electronic prin intermediul Sistemului Informațional Automatizat ,,Registrul mandatelor de executare (SIA RME), în cazul în care:

a) există un act administrativ individual care obligă debitorul să realizeze obligația bănească sau un contract administrativ care obligă la realizarea unei obligații băneşti supuse executării imediate;

b) obligația este scadentă;

c) debitorul, după trecerea termenului de scadenţă, a fost somat să realizeze obligația bănească în termen de o săptămînă și există confirmarea că debitorul a primit somația.

1. În cazul necorespunderii mandatului de executare cerințelor stabilite și neprezentării tuturor actelor care confirmă întrunirea condițiilor prevăzute la pct.4, acesta se restituie autorității publice emitente în termen de 3 zile lucrătoare de la data primirii.
2. Serviciul Fiscal de Stat organizează evidența mandatelor, verifică dacă mandatul de executare prezentat a fost emis cu respectarea condițiilor menționate în pct. 4 al prezentei hotărîri și, în cazul corespunderii cerințelor prevăzute, le repartizează subdiviziunilor după competența teritorială pentru începerea executării prin aplicarea măsurilor de executare silită prevăzute de titlul V cap. 9 din Codul fiscal.
3. În cazul în care în calitate de debitori sunt persoanele juridice de drept public, executarea creanţelor băneşti este admisibilă numai cu respectarea următoarelor condiții:

- înainte de începerea executării, Serviciul Fiscal de Stat ca autoritate de executare, prezintă Ministrului Finanţelor sau unei persoane abilitate de acesta o listă cu bunuri ale debitorului persoană juridică de drept public;

- executarea se face doar în privinţa acelor bunuri pentru care Ministrul Finanţelor sau persoana abilitată de acesta îşi dă acordul. Acordul urmează a fi expus în formă scrisă.

1. Ministrul Finanţelor sau persoana abilitată de acesta nu va admite executarea silită a bunurilor din patrimoniul debitorului, dacă prin aceasta este afectată îndeplinirea atribuţiilor de drept public ale debitorului sau aprovizionarea populaţiei.
2. În cazul prezentării mandatului de executare a creanței bănești a debitorului persoană juridică de drept public, Serviciul Fiscal de Stat, în termen de 30 de zile lucrătoare informează Ministrul Finanțelor sau persoana abilitată de acesta despre necesitatea executării creanței bănești a debitorului persoană juridică de drept public, cu prezentarea listei bunurilor, pentru a primi acordul pentru care bunuri poate fi începută executarea silită.
3. După primirea răspunsului de la Ministerul Finanțelor, care urmează a fi prezentat în termen de pînă la 10 zile lucrătoare de la informare, Serviciul Fiscal de Stat inițiază procedura executării silite pentru încasarea creanțelor bănești.
4. Executarea creanțelor bănești se efectuează de către Seviciul Fiscal de Stat în conformitate cu prevederile titlului V cap. 9 din Codul fiscal, care se aplică suplimentar la prevederile Codului administrativ al RM.
5. Condițiile declanșării executării silite a creanțelor bănești în baza mandatului de executare sunt:

- existența dreptului supus executării, conform actului administrativ individual sau contractului administrativ;

- expirarea termenului de executare benevolă a obligației bănești;

- necontestarea actului administrativ individual sau contractului administrativ în instanța de judecată, care de iure întră în vigoare după expirarea termenului de contestare sau lipsa Încheierii instanței de judecată cu privire la suspendarea executării actului administrativ, care a intrat în vigoare la momentul pronunțării.

- somarea debitorului, după expirarea termenului de executare a obligației, despre necesitatea executării obligației bănești în termen de o săptămână.

1. În cazul în care actul administrativ individual care obligă debitorul să realizeze obligația bănească sau un contract administrativ a fost contestat în instanța de judecată, executarea se suspendă numai în baza Încheierii irevocabile cu privire la suspendarea executării actului administrativ individual pînă la finisarea litigiului.
2. Sumele încasate din executarea silită a creanțelor bănești bazate pe dispoziții de drept public, se transferă la contul unic trezorerial al Ministerului Finanțelor. Sumele înregistrate la contul unic, se distribuie de către Trezoreria de Stat în modul stabilit de Ministerul Finanțelor, la bugetele respective în baza mandatelor de executare, prezentate de către Serviciul Fiscal de Stat.
3. Prezenta hotărîre intră în vigoare din data publicării.
4. Se pune în sarcina Serviciului Fiscal de Stat aprobarea Conceptului Sistemului Informațional Automatizat “Registul electronic al mandatelor de executare” în termen de 3 luni de la intrarea în vigoare a prezentei hotărîri.
5. Pînă la implementarea definitivă a Sistemului Informațional Automatizat “Registul electronic al mandatelor de executare”, prezentarea mandatelor de executare se va efectua în modul stabilit de Servicul Fiscal de Stat.

**Prim-ministru PAVEL FILIP**

Contrasemnează:

Ministrul finanţelor **Ion CHICU**